คุณค่าบริษัท : SMIT มีดีหลายด้าน
นับตั้งแต่ต้นปี 60 ราคาหุ้นบนกระดานของ บริษัท สหมิตรเครื่องกล จำกัด (มหาชน) หรือ SMIT เริ่มมีสัญญาณไปในทิศทางที่เป็นบวก ราคาหุ้นแกว่งตัวขาขึ้นเรื่อยๆ ทั้งที่ก่อนหน้าเคลื่อนไหวอยู่ในกรอบแคบๆ พร้อมวอลุ่มเทรดค่อนข้างเบาบาง
29 ก.ค. 2560

สำหรับราคาหุ้นต้นปี 60 อยู่ที่ 4.10 บาท จากนั้นมีแรงซื้อเข้ามาเป็นระยะๆ จนทำให้ราคาหุ้นขึ้นไปทำจุดสูงสุดที่ระดับ 6.55 บาท แต่ก็ได้มีการย่อตัวลงมาทำจุดต่ำสุดที่ระดับ 5.30 บาท ในที่สุดราคาหุ้นก็ฟื้นตัวขึ้นอีกครั้งจนมาถึงปัจจุบันทำให้ราคาหุ้นขึ้นมาปิดที่ระดับ 5.55 บาท
จากการที่ราคาหุ้นปรับตัวขึ้นอาจได้รับอานิสงส์ต่อเนื่องจากผลการดำเนินงานไตรมาส 1 สิ้นสุดวันที่ 31 มีนาคม 2560 ยังเติบโตอย่างต่อเนื่อง โดยบริษัทมีกำไรสุทธิขยับขึ้นมาอยู่ที่ 51.41 ล้านบาท หรือ 0.10 บาทต่อหุ้น จากงวดเดียวกันของปีก่อน 43.85 ล้านบาท หรือ 0.08 บาทต่อหุ้น ทั้งนี้ เนื่องจากบริษัทสามารถควบคุมต้นทุนขายและการบริการได้ดี
อีกทั้งยังมีเรื่องของการตั้งเป้าการเติบโตของบริษัทว่าปี 60 จะเติบโต 10% โดยหลักๆ มาจากการเติบโตในส่วนของ เครื่องเลเซอร์เหล็ก เครื่องจักรอุตสาหกรรมกระดาษ และอุตสาหกรรมไม้ ที่มีการขยายตัวเป็นปัจจัยบวกหนุนรายได้ของบริษัทในปีนี้ ในขณะที่อัตรากำไรประเมินว่ายังทรงตัวได้และมีโอกาสเพิ่มขึ้นจากการประหยัดต่อขนาด
สำหรับธุรกิจ SMIT ประกอบธุรกิจนำเข้าและจัดจำหน่ายสินค้าอุตสาหกรรม เครื่องจักรและอุปกรณ์สำหรับโรงงานอุตสาหกรรม รวมถึงอุตสาหกรรมรถยนต์ อุตสาหกรรมกระดาษ และอุตสาหกรรมเฟอร์นิเจอร์ไม้ โดยบริษัทได้เป็นตัวแทนจำหน่ายแต่เพียงผู้เดียวของ Bohler International GmbH
ทั้งนี้ สัดส่วนของรายได้ของบริษัทสามารถแบ่งตามผลิตภัณฑ์ 6 กลุ่ม (จากการสำรวจของปี 59) ได้แก่ 1.ผลิตภัณฑ์เหล็กแข็งสำหรับทำแม่พิมพ์ เครื่องมือและบริการ มีสัดส่วนรายได้ 55%, 2.ผลิตภัณฑ์เครื่องมือและเครื่องจักรกลโรงงาน มีสัดส่วนรายได้ 27%, 3.ผลิตภัณฑ์กลุ่มกระดาษ มีสัดส่วนรายได้ 5%, 4.ผลิตภัณฑ์เครื่องจักรและอุปกรณ์สำหรับอุตสาหกรรมไม้ มีสัดส่วนรายได้ 7%, 5.ผลิตภัณฑ์เกี่ยวกับไฟฟ้า มีสัดส่วนรายได้ 2% และ6.อื่นๆ 4%
นอกจากนี้ บริษัทพยายามเข้าสู่อุตสาหกรรมอากาศยาน (เครื่องบิน) ยังอยู่ในช่วงเริ่มต้น คาดว่าต้องใช้เวลาอีกอย่างน้อย 1-2 ปี โดยธรรมชาติของธุรกิจนี้การเพิ่มขึ้นของรายได้จะไม่ได้รวดเร็วนัก แต่หากเข้าไปในอุตสาหกรรมได้จะมีความยั่งยืนของรายได้และอัตรากำไรดี
ทั้งนี้ยังมีปัจจัยที่สำคัญ คือทางบริษัทไม่มีหนี้สินที่น่าเป็นห่วงเนื่องจากบริษัทมีหนี้น้อยมาก เพราะ D/E อยู่ที่ 0.05 เท่า แสดงว่าหนี้สินระยะยาวไม่มี ในขณะที่เงินสดในมือและเงินลงทุนของกองทุนเปิดตราสารหนี้ประมาณ 340 ล้าน คิดเป็นต่อหุ้น 0.64 บาทต่อหุ้น บริษัทมีข้อดีที่อัตราการจ่ายเงินปันผลที่ผ่านมาสูงถึง 80% และอัตราผลตอบแทนเงินปันผลในอดีตสูง 5%-6% เราไม่ได้ออกบทวิเคราะห์อย่างเป็นทางการเป็นเพียงการสรุปการประชุมกับผู้บริหาร
ด้วยภาพรวมของ SMIT ยังดูดี จึงเชื่อว่าจะช่วยผลักดันราคาหุ้นให้มีโอกาสปรับตัวขึ้นได้อีก
สิ่งสำคัญเมื่อนำมูลค่าทางบัญชีต่อหุ้นที่ 4.10 บาท มาคำนวณค่า P/BV ที่ระดับ 1.50 เท่า ได้ราคาเหมาะสมที่ระดับ 6.15 บาท ขณะที่ราคาหุ้นบนกระดานอยู่ที่ระดับ 5.55 บาท นั้นแปลว่า ราคาหุ้นในกระดานอยู่ต่ำกว่าที่ควรจะเป็นค่อนข้างเยอะ และราคาหุ้นมีโอกาสปรับตัวขึ้นได้อีก
…
ผู้ถือหุ้นรายใหญ่
รายชื่อกรรมการ